钦定古今图书集成/明伦汇编/氏族典/第089卷 > 卢世荣
## 钦定古今图书集成/明伦汇编/氏族典/第089卷 > 卢世荣

按《元史卢世荣传》：“世荣，大名人。阿合马专政，世荣以
贿进为江西榷茶运使，后以罪废。有桑哥者，荐世荣
有才术，世祖召见，奏对称旨。至元二十一年，起安童
为右丞相，以世荣为右丞。世荣既骤被显用，即日奉
旨整治钞法，遍行中外，官吏奉法不虔者加以罪。世
荣居中书才数月，恃委任之专，肆无忌惮，视丞相犹”
虚位也。左司郎中周戭与世荣稍不合，坐以“废格”，诏
旨奏而杀之，朝中凛凛。监察御史陈天祥上章劾之。
世祖时在上都，御史大夫玉速帖木儿以其状闻，世
祖始大悟，诛世荣，刲其肉以食禽獭。